遊將軍岩
作者：胡寅
朝代：宋

paragraphs: 初識後亭山，一賞北岩秀。
更聞將軍隠，飛策過雲岫。
何爲英烈姿，石壁寄門竇。
得非馬力竭，依險聊自救。
無乃棄長弓，一念希不漏。
餘情尚慳滯，嗔客來徑簉。
唏雲翳凡木，涕雨滑峻甃。
以君智慧鎧，與我忠信胄。
才刃及詩鋒，勝客雜前後。
懸崖雖仡仡，有進寂寞鬭。
山靈方恫悔，斂迹祈恕宥。
坐令蒙蔽景，倏變清明晝。
前峯霄漢近，矗矗駭猱狖。
絕澗雲練明，宛宛出篆籀。
奇觀固難值，況復有清酎。
不須待重九，菊蕊已堪齅。